Diari Oficial de la Generalitat Valenciana


Sumari del DOGV 8897, del 03-09-2020 (2020/6882)

RESOLUCIÓ de 25 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 14/19-AIA de Pedreguer.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8897

Data del DOGV
:   03-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6882


Data del document
:   25-08-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Pedreguer
    * impacte ambiental

RESOLUCIÓ de 25 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 14/19-AIA de Pedreguer. [2020/6882]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 14/19-AIA Pedreguer.  
  
«Declaració d'impacte ambiental  
Expedient: 014-2019-AIA  
Títol: legalització de centre d'emmagatzematge i gestió de residus no perillosos  
Òrgan substantiu: Ajuntament de Pedreguer.  
Promotor: Reciclajes Fergometal, SL.  
Localització: avinguda de les Indústries, 12, Pedreguer (Alacant)  
  
Objecte i descripció del projecte  
L'objecte del projecte és l'obtenció de la llicència ambiental per a legalitzar l'activitat de «Centre d'emmagatzematge i gestió de residus no perillosos» en una nau industrial ja construïda a l'avinguda de les Indústries, 12, polígon industrial de Les Galgues del terme municipal de Pedreguer.  
Segons el projecte, l'immoble reunirà les condicions de seguretat, higiene i salubritat necessàries per al desenvolupament de l'activitat. Es tracta d'una nau industrial construïda d'estructura metàl·lica tancada lateralment per mitjà de murs de formigó prefabricat. Disposa de solera de formigó polit. S'accedeix per la façana oberta a l'avinguda de les Indústries. L'activitat es desenvoluparà en planta baixa. El local disposarà d'una superfície útil de 503,7 m², dels quals 35 m² els ocuparan les oficines i els lavabos. La resta es distribuirà en zona de càrrega i descàrrega, magatzematge en contenidors i zona per al trànsit de vehicles.  
  
L'activitat disposa de subministrament d'aigua corrent, energia elèctrica i connexió amb la xarxa general de sanejament del municipi.  
Confrontants a l'activitat, hi ha naus industrials en ús al fons i a l'esquerra, a la dreta un solar no edificat i al davant limita amb la via pública.  
  
Procés industrial  
Segons el projecte, el procés previst és la realització d'operacions de recuperació i emmagatzematge temporal de residus no perillosos (RNP) fins al seu lliurament a un gestor autoritzat. El procés descrit és el següent:  
1. Recepció dels residus  
2. Inspecció visual i pesatge (es disposa de bàscula en les instal·lacions)  
3. Càrrega i descàrrega  
4. Separació i classificació dels diferents materials  
5. Neteja del paviment amb material absorbent, en el cas que es produïsca algun vessament accidental  
6. Col·locació (en zones fitades o contenidors adequats) i emmagatzematge temporal dels diferents tipus de RNP.  
7. Valorització dels RAEE no perillosos, que consisteix en el desmuntatge i separació dels materials que els componen  
8. Verificació de l'apilament dels diferents materials a fi de determinar si escau la recollida o transport als diferents gestors autoritzats  
  
9. Entrega/venda a un gestor autoritzat dels residus emmagatzemats  
La codificació dels residus per als quals se sol·licita la corresponent autorització administrativa d'emmagatzematge temporal és la següent:  
  
12 01 01 Llimadures i ferritges de metalls ferris  
12 01 02 Pols i partícules de metalls ferris  
12 01 03 Llimadures i ferritges de metalls no ferris  
12 01 04 Pols i partícules de metalls no ferris  
15 01 01 Envasos de paper i cartó  
15 01 02 Envasos de plàstic  
15 01 03 Envasos de fusta  
15 01 04 Envasos metàl·lics  
15 01 09 Envasos tèxtils  
16 01 06 VFVU que no continguen líquids ni altres components perillosos  
16 01 17 Metalls ferris  
16 01 18 Metalls no ferris  
16 02 14 Equips rebutjats diferents dels especificats en codis 160209 a 160213  
16 02 16 Components retirats d'equips rebutjats diferents dels especificats en el codi 160215  
16 08 01 Catalitzadors usats que contenen or, plata, reni, rodi, pal·ladi, iridi o platí (excepte els del codi 16 08 07)  
17 02 03 Plàstic  
17 04 01 Coure, bronze, llautó  
17 04 02 Alumini  
17 04 03 Plom  
17 04 04 Zinc  
17 04 05 Ferro i acer  
17 04 06 Estany  
17 04 07 Metalls mesclats  
17 04 11 Cables diferents dels especificats en el codi 17 04 10  
19 10 01 Residus de ferro i acer  
19 10 02 Residus no ferris  
19 12 01 Paper i cartó  
19 12 02 Metalls ferris  
19 12 03 Metalls no ferris  
19 12 04 Plàstic i cautxú  
19 12 08 Teixits  
20 01 36 Equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35  
20 01 40 Metalls  
La maquinària que intervindrà en el procés industrial serà: una premsa de paper/cartó, una peladora de cables, bàscula de pesatge, portapalets, estris i eines manuals i equip informàtic per a les tasques administratives.  
La capacitat màxima de tractament estimada per a l'activitat és de 4457,8 tones a l'any i és de 25 tones de RNP la capacitat màxima d'emmagatzematge en les instal·lacions.  
  
Tramitació administrativa  
El 19 de febrer de 2019, l'Ajuntament de Pedreguer va sol·licitar, a través del registre telemàtic de la Generalitat, l'avaluació d'impacte ambiental de l'activitat de referència. La sol·licitud s'acompanyava del document tècnic del projecte, estudi d'impacte ambiental (EIA), informe del Servei d'Ordenació del Territori i certificat de la informació pública realitzada.  
El certificat d'informació pública indica que l'expedient s'ha sotmés a informació pública mitjançant edicte publicat en la seu electrònica de l'Ajuntament i en el Butlletí Oficial de la Província d'Alacant número 239 de 17 de desembre de 2018. Transcorregut el termini de trenta dies hàbils, no s'han presentat al·legacions sobre aquest tema.  
  
Consultes  
L'Ajuntament de Pedreguer, com a òrgan substantiu encarregat consultar les administracions públiques afectades, va remetre informe del Servei d'Ordenació del Territori (òrgan competent en matèria d'inundabilitat) amb la següent conclusió:  
«Per tot el que s'ha exposat, es considera que el projecte que servirà de base per a procedir a la instal·lació d'una llicència ambiental per a l'activitat de centre d'emmagatzematge i gestió de residus no perillosos al polígon industrial Les Galgues II de Pedreguer es troba afectada per inundabilitat de diferents nivells i es considera compatible segons les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana».  
  
Antecedents  
Hi ha antecedents en l'expedient 036-2015-AIA, tramitat en l'obtenció de la llicència ambiental per a establir i desenvolupar l'activitat de «magatzem de residus metàl·lics i no metàl·lics» en la mateixa ubicació. El resultat de la consulta al Servei d'Ordenació del Territori establia la incompatibilitat per risc d'inundació en la zona, i era determinant en la viabilitat del projecte i, en conseqüència, en l'avaluació ambiental de l'expedient, per la qual cosa es va emetre una declaració d'impacte ambiental ordinària desfavorable (DIA 36-2015-AIA) que va motivar la denegació de la llicència ambiental per a l'activitat projectada. El promotor va presentar al·legacions davant l'òrgan substantiu, el qual les va traslladar a aquest òrgan ambiental. Per això, es va consultar de nou al Servei d'Ordenació del Territori que va reiterar les conclusions del seu informe i va motivar l'emissió de l'informe de 23 de gener de 2018 que no va modificar la DIA 36-2015-AIA.  
El 27 d'abril de 2018, l'Ajuntament de Pedreguer va traslladar el projecte d'activitat modificat al mateix temps que se sol·licitava l'avaluació d'impacte ambiental. Es va respondre amb un informe de 28 de setembre de 2018 amb la següent conclusió:  
«La documentació tècnica remesa concerneix un nou procediment d'avaluació d'impacte ambiental. L'emissió per aquest òrgan ambiental de la corresponent declaració d'impacte ambiental ordinària es farà seguint les directrius de l'apartat anterior. Només si l'activitat és compatible amb el risc d'inundació i la normativa del PATRICOVA i dispose d'informe favorable de l'òrgan competent (Servei d'Ordenació del Territori) i, en el seu cas, de l'estudi d'inundabilitat aprovat en la zona projectada, l'Ajuntament de Pedreguer remetrà la documentació per a procedir a l'inici del procediment.»  
  
Consideracions ambientals  
Consultat el visor cartogràfic de la Generalitat, no s'observen afeccions ambientals a elements ressenyables, excepte el risc per inundabilitat.  
El certificat de compatibilitat urbanística informa que l'activitat se situarà en sòl urbanitzable industrial, en un polígon industrial totalment urbanitzat, i l'activitat és compatible amb la normativa i el planejament urbanístic municipal.  
Com altres alternatives viables a la solució proposada, l'EIA únicament considera la no-realització del projecte deixant buida la nau industrial. Argumenta que es tracta d'una activitat en fase de funcionament a l'interior d'una nau ja construïua en un polígon industrial completament urbanitzat.  
Segons l'EIA, les principals afeccions ambientals associades al projecte seran:  
  
- A l'atmosfera:  
Segons l'EIA, l'activitat podria ser una font de contaminació lumínica, acústica i atmosfèrica generada pels processos de manipulació i tractament de les matèries primeres, a més de les derivades del transport dels materials. No obstant això, justifica que no seran rellevants perquè el funcionament serà diürn, està situada en un entorn on ja hi ha trànsit rodat i la maquinària i els vehicles passaran les revisions periòdiques corresponents.  
El projecte conté un estudi acústic que justifica que, en estat d'explotació, amb les disposicions constructives de la nau, el nivell màxim de soroll transmés no superarà els límits permesos per al polígon industrial. Les conclusions d'aquest estudi es consideren vàlides sempre que es verifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran a la posada en marxa de l'activitat i almenys cada 5 anys, en la fase de funcionament i per un organisme de control autoritzat. En cas de superar els nivells sonors permesos per la llei, s'aplicaran les mesures correctores pertinents l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
L'activitat es troba inclosa en l'annex del RD 100/2011 pel qual s'actualitza el catàleg d'activitats potencialment contaminadores de l'atmosfera, per realitzar emmagatzematge o operacions de manipulació com ara barrejat, separació, classificació, transport o reducció de residus no metàl·lics o de residus metàl·lics pulverulents amb capacitat de manipulació d'aquests materials < 100 t/dia, i el titular haurà de complir les obligacions establides en la Llei 34/2007, de 15 de novembre, de qualitat de l'aire i protecció de l'atmosfera i altra normativa que li siga aplicable.  
  
- Al sòl:  
Segons l'EIA, les alteracions en la qualitat del sòl podrien derivar de la contaminació puntual deguda a vessaments accidentals com a conseqüència de la mala gestió en la generació i emmagatzematge dels residus. No es preveu pel tipus de residus, sòlids no perillosos, admesos. No obstant això, s'estima que podrien produir-se vessaments per líquids contaminants que continguen els residus admesos o fuites de líquids en els vehicles que realitzen les càrregues i descàrregues. Per a previndre-ho, la instal·lació disposa de solera de formigó. Els residus s'apilaran a l'interior de la nau en zones fitades o en contenidors estanc. Les zones on es duran a terme l'emmagatzematge i la valorització es troba impermeabilitzada. Els vessaments accidentals es recolliran immediatament amb material absorbent que, després de la seua retirada mitjançant escombratge o aspiració es tractarà com a residu perillós i s'entregarà a un gestor autoritzat. La neteja de les instal·lacions es realitzarà en sec.  
  
- A les aigües:  
Les aigües residuals que es generaran corresponen amb les sanitàries i s'abocaran a la xarxa general de clavegueram municipal.  
L'EIA inclou en aquest apartat l'impacte produït pel risc d'inundació pel fet que la instal·lació se situa en una zona de perillositat geomorfològica per tàlvegs i barrancs de fons pla. Com a mesures preventives per a evitar aquest risc, assenyala que la nau es troba alçada 63 cm del nivell del sòl. Addicionalment proposa:  
· Provisió de barreres absorbents en portes i finestres a base de fibres de polipropilè dissenyades per a surar en l'aigua i absorbir combustibles o olis en cas d'inundació.  
· Els apilaments de residus es col·locaran de manera que s'evite o es minimitze al màxim la possibilitat de ser arrossegats per les aigües.  
  
- Risc d'inundació  
L'informe del Servei d'Ordenació del Territori conclou que el projecte es troba afectat per inundabilitat de diferents nivells i es considera compatible segons les determinacions normatives del PATRICOVA.  
  
La valoració del risc d'inundació es basa en les cartografies d'inundabilitat de la zona i el fet que l'activitat s'estiga ja realitzant a l'interior d'una nau ja construïda en un sòl industrial consolidat amb usos i activitats aprovades en la normativa urbanística vigent la qual cosa deriva al fet que la legalitat aplicable estiga determinada per l'aplicació de l'article 20 de la normativa del PATRICOVA que determina que l'ajuntament haurà de verificar la incidència de la inundabilitat i imposar, quan siga procedent, les condicions a l'edificació i a l'establiment de l'activitat amb la finalitat de minimitzar la problemàtica existent. Si per les dates de tramitació de l'expedient es considera aplicable l'article 9 del Reglament de domini públic hidràulic, efectuarà la sol·licitud d'informe a l'administració hidràulica corresponent.  
Per això, l'Ajuntament de Pedreguer haurà de verificar la incidència de la inundabilitat, analitzant les actuacions de defensa davant d'inundacions que s'hagueren dut a terme en la urbanització del sector industrial i, en funció d'això, determinar la procedència de l'autorització de l'activitat o d'imposar, si escau, condicions d'adequació de la instal·lació davant del risc d'inundació i, especialment, pel que fa a l'emmagatzematge dels residus, per a evitar la contaminació de les aigües pluvials.  
  
  
- Generació de residus  
Segons l'EIA es generaran residus assimilables als domèstics a causa de l'activitat humana. També podran generar-se absorbents o draps de neteja contaminats en el cas que es produïsquen vessaments accidentals. Aquests residus generats s'emmagatzemaran en xicotets contenidors i seran retirats per un gestor autoritzat o es depositaran en els contenidors municipals, depenent de la seua naturalesa. Les aigües residuals procedents de l'ús sanitari seran conduïdes a la xarxa de clavegueram municipal.  
Els residus admesos seran els esmentats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
- Fauna, flora, paisatge i altres impactes  
Segons l'EIA, els possibles impactes que l'activitat puga exercir sobre la fauna, flora o paisatge no es consideren importants, per realitzar-se l'activitat a l'interior d'una nau, en un polígon industrial ja consolidat.  
Sobre les infraestructures i serveis del polígon, es considera compatible l'impacte sobre la xarxa viària perquè les vies d'accés estan dissenyades per al trànsit pesant.  
L'impacte sobre el mitjà social i l'economia es considera positiu perquè l'activitat generarà ocupació pel desenvolupament d'aquesta i pel consum dels serveis de l'entorn.  
L'EIA inclou un programa de vigilància ambiental a fi de realitzar el seguiment de les afeccions sobre el medi ambient identificades, detectar afeccions no previstes i articular les mesures necessàries per a previndre-les i corregir-les, com també garantir el control de l'eficàcia de les mesures protectores i correctores proposades. Al seu torn inclourà el control de la gestió dels residus. S'emetran informes periòdicament i quan es presenten situacions excepcionals que impliquen situacions de risc per al medi ambient.  
D'aquest programa de vigilància ambiental, es portarà un registre documentat. Inclourà el resultat dels controls i autocontrols periòdics proposats i els legalment exigibles. La documentació estarà a la disposició de les autoritats competents.  
  
Consideracions jurídiques  
- El projecte examinat constitueix, segons el que es preveu en l'apartat 6.c.2, «Altres instal·lacions de desballestament i emmagatzematge de ferralla», de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març, un dels supòsits en els quals resulta preceptiva l'avaluació d'impacte ambiental ordinària prèviament a la resolució administrativa que s'adopte per a l'aprovació definitiva d'aquest, segons es desprén de l'article 7.1 de la llei esmentada.  
- L'expedient ha observat el tràmit d'avaluació d'impacte ambiental ordinària previst en la secció 1a, capítol II del títol II de la Llei 21/2013, de 9 de desembre i en les altres disposicions que li són aplicable.  
  
- El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això, es formula la resolució següent:  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, l'activitat de centre d'emmagatzematge i gestió de residus no perillosos el titular de la qual és Reciclajes Fergometal, SL, situada a l'avinguda de les Indústries, 12, Pedreguer (Alacant) sempre que es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que constitueix l'expedient avaluat, així com les condicions establides a continuació:  
1. Atés que la ubicació de l'activitat es troba afectada per risc d'inundació segons el que s'estableix en els documents normatius del PATRICOVA, a fi de donar compliment a l'informe emés pel Servei d'Ordenació del Territori i en coherència amb el que s'estableix en l'article 20 de la normativa del PATRICOVA, l'Ajuntament de Pedreguer verificarà la incidència de la inundabilitat i analitzarà les actuacions de defensa davant d'inundacions que s'hagueren dut a terme en la urbanització del sector industrial i, en funció d'això, determinar la procedència de l'autorització de l'activitat o d'imposar, si escau, condicions d'adequació de la instal·lació davant del risc d'inundació existent i, especialment, pel que fa a l'emmagatzematge dels residus per a evitar la contaminació de les aigües pluvials. Si per les dates de tramitació de l'expedient es considera aplicable l'article 9 del Reglament de domini públic hidràulic, efectuarà la sol·licitud d'informe a l'administració hidràulica corresponent.  
  
2. Els residus admesos en l'activitat seran els esmentats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
3. S'obtindrà de l'òrgan competent en matèria de residus les autoritzacions corresponents i la inscripció en el Registre General de Gestors Autoritzats de Residus de la Comunitat Valenciana per al desenvolupament de l'activitat, i aquesta s'adaptarà a les condicions que el citat òrgan establisca.  
4. Per tractar-se d'una activitat potencialment contaminadora de l'atmosfera, el titular complirà les obligacions establides en la Llei 34/2007, de 15 de novembre, de qualitat de l'aire i protecció de l'atmosfera i altra normativa que li siga aplicable.  
5. El seguiment dels nivells acústics generats es verificaran amb el resultat de les auditories acústiques establides en l'article 18 del Decret 266/2004, de 3 de desembre, del Consell de la GV. Les auditories es realitzaran a la posada en marxa de l'activitat i almenys cada cinc anys, per un organisme de control autoritzat, en condicions normals de funcionament fent constar els resultats en un llibre de control que estarà a la disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
  
6. Es portarà un registre documentat del programa de vigilància ambiental, que inclourà el resultat dels controls i autocontrols periòdics proposats i els legalment exigibles. La documentació estarà a la disposició de les autoritats competents.  
7. Les condicions de la present declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
8. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, aplicant el procediment d'avaluació d'impacte ambiental previst en aquesta.  
  
  
Segon  
La declaració d'impacte ambiental no serà objecte de cap recurs sense perjudici dels que, si escau, procedisquen en via administrativa i judicial davant de l'acte pel qual s'autoritza el projecte.  
  
Tercer  
Publicar en el Diari Oficial de la Generalitat Valenciana la present Declaració d'Impacte Ambiental, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental modificada per la Llei 9/2018, de 5 de desembre.  
La regulació de la vigència de la present declaració d'impacte ambiental serà l'establida en l'article 43 de la citada Llei 21/2013.  
  
València, 10 de desembre de 2019.- El director general de Medi Natural i d'Avaluació Ambiental (p. d. R 09.08.2019 del director general de Qualitat i Educació Ambiental; DOGV 8614, 16.08.2019): Francisco Javier Quesada Ferre.»  
  
València, 25 d'agost 2020.- El director general de Medi Natural i d'Avaluació Ambiental (p. d. R 09.08.2019 del director general de Qualitat i Educació Ambiental; DOGV 8614, 16.08.2019): Benjamín Pérez Rocher.